Diari Oficial de la Generalitat Valenciana


Sumari del DOGV 8700, del 18-12-2019 (2019/12127)

RESOLUCIÓ d'11 de desembre de 2019, del president de l'Institut Valencià de Competitivitat Empresarial (IVACE), per la qual es convoquen les beques IVACE E+O, Exportació i Ocupació, 2020, per a l'especialització professional en comerç exterior, dirigides a tècnics i tècniques de cicles formatius de grau superior o mitjà, i es convoca les entitats de destinació col·laboradores en el desenvolupament, amb cofinançament de la Unió Europea a través del Fons Social Europeu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8700

Data del DOGV
:   18-12-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/12883


Data del document
:   11-12-2019

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ d'11 de desembre de 2019, del president de l'Institut Valencià de Competitivitat Empresarial (IVACE), per la qual es convoquen les beques IVACE E+O, Exportació i Ocupació, 2020, per a l'especialització professional en comerç exterior, dirigides a tècnics i tècniques de cicles formatius de grau superior o mitjà, i es convoca les entitats de destinació col·laboradores en el desenvolupament, amb cofinançament de la Unió Europea a través del Fons Social Europeu. [2019/12042]  
  
  
Per l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, es van establir les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització.   
  
D'acord amb aquesta, l'Institut Valencià de Competitivitat Empresarial (IVACE) convoca les beques IVACE E+O, Exportació i Ocupació, 2020, i les entitats de destinació col·laboradores en el seu desenvolupament.   
Aquestes beques tenen com a objectiu la millora de la formació de les persones joves de la Comunitat Valenciana, i la cerca de la paritat d'oportunitats entre homes i dones, amb la finalitat de fomentar el seu accés al mercat laboral, la seua especialització en comerç exterior, afavorint una ocupabilitat sostenible i de qualitat. Aquestes beques estan alineades amb els objectius del Programa Operatiu d'Ocupació Juvenil de la Comunitat Valenciana per al període 2014-2020, en particular amb l'objectiu temàtic de l'eix 5: «integració sostenible en el mercat laboral de les persones joves». Per això, les beques objecte de la present convocatòria es consideren accions elegibles per al seu cofinançament pel Fons Social Europeu dins de l'Objectiu Específic 8.2.2 «Reforçar l'ocupabilitat les competències professionals de les persones joves no ocupades i no integrades».  
Fent ús de les facultats que em confereix l'article 4 del Decret 4/2013, de 4 de gener, del Consell, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE), i d'acord amb el que es preveu en l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aquesta presidència ha resolt la convocatòria de les beques IVACE E+O, Exportació i Ocupació, 2020, i les entitats de destinació col·laboradores en el seu desenvolupament, en els termes següents:  
  
Article 1. Objecte i condicions  
1. L'Institut Valencià de Competitivitat Empresarial (IVACE) convoca les beques IVACE E+O, Exportació i Ocupació, 2020, l'objectiu de la qual és dotar les empreses i entitats de la Comunitat Valenciana de personal qualificat i especialitzat en comerç exterior mitjançant la formació i especialització professional de tècnics/tècniques de cicles formatius de grau superior o mitjà, així com mitjançant la realització de pràctiques sobre diferents aspectes relacionats amb l'operativa de comerç exterior; així mateix, es convoca les entitats de destinació col·laboradores en el desenvolupament de les beques.  
 2. Les bases reguladores d'aquesta convocatòria són les aprovades per l'Ordre 16/2016, 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització, publicades en el Diari Oficial de la Generalitat Valenciana (DOGV) núm. 7878, de 21 de setembre de 2016. En aquestes bases s'estableixen les condicions de les beques i de la convocatòria de les entitats de destinació en allò no previst en aquesta resolució.   
  
  
Article 2. Programa de beques  
1. L'IVACE validarà un programa formatiu amb una durada màxima de nou mesos, proposat per l'entitat de destinació, consistent en la realització de pràctiques en comerç exterior i en qualsevol altre àmbit relacionat amb la internacionalització de les empreses. Podran ser entitats de destinació:  
a) Empreses de la Comunitat Valenciana que estiguen en qualsevol fase del procés d'exportació i/o internacionalització dels seus productes o serveis.   
b) Associacions i federacions sectorials de la Comunitat Valenciana.  
2. Es consensuarà per part de l'IVACE i l'empresa o associació de destinació, un pla formatiu per a la persona beneficiada per la beca amb l'objectiu final de capacitar-la en les matèries pròpies d'aquesta convocatòria; l'entitat de destinació designarà un tutor o una tutora que realitzarà el seguiment i avaluació i es responsabilitzarà de la seua formació.  
3. Simultàniament a la formació pràctica es desenvoluparà una formació teòrica consistent en la realització d'un curs de gestió operativa del comerç exterior, de 200 hores de durada, o de qualsevol altra matèria relacionada amb la beca.  
L'objectiu d'aquest curs és proporcionar a la persona becada una visió global de l'entorn econòmic, dels avantatges competitius que comporta l'exportació, així com de les diferents operatives per a facilitar la venda a l'exterior, a més de l'entorn institucional involucrat en la promoció exterior de les empreses de la Comunitat Valenciana. El curs inclourà, almenys, les matèries següents:  
- Mòdul Nou Entorn Internacional.  
- Mòdul Marc de la Unió Europea i el Mercat Únic Europeu.  
- Mòdul de Màrqueting Operatiu Internacional.  
- Mòdul de Màrqueting Digital.  
- Mòdul de Formes de Pagament i Cobrament en el Comerç Exterior.  
- Mòdul de Logística i Transport del Comerç Exterior.  
- Mòdul de Tipus de Contractes Internacionals.  
- Mòdul Operatiu d'Exportació.  
- Mòdul de Sensibilització Ambiental i Economia Circular.  
- Mòdul d'Igualtat d'Oportunitats i Paritat, Clau per a la Rendibilitat de l'Empresa Internacional  
Serà requisit indispensable per a obtenir el certificat d'aprofitament d'aquesta beca la superació amb èxit del curs de gestió operativa del comerç exterior, i de qualsevol altre curs organitzat per l'IVACE.  
  
  
Article 3. Marc normatiu   
1. A més del que disposen les bases reguladores aprovades per l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, i les disposicions que s'hi citen, serà aplicable:  
a) El Reglament (UE) núm. 1303/2013 del Parlament Europeu i del Consell de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (d'ara endavant, el Reglament (UE) núm. 1303/2013).  
b) El Reglament (UE) núm. 1304/2013 del Parlament Europeu i del Consell de 17 de desembre de 2013, relatiu al Fons Social Europeu, i pel qual es deroga el Reglament (CE) núm. 1081/2006 del Consell (d'ara endavant, el Reglament (UE) núm. 1304/2013).   
Concretament i en relació amb les opcions de costos simplificats serà aplicable l'article 67.1 c) del Reglament (UE) núm. 1303/2013 i l'article 14.4 del Reglament (UE) núm. 1304/2013.  
2. Així mateix, seran aplicables els criteris establits per la Llei 18/2014, de 15 d'octubre, relatius al Sistema Nacional de Garantia Juvenil i amb les normes de subvencionalitat que desenvolupe el Ministeri de Treball, Migracions i Seguretat Social d'acord amb el que disposa l'article 65.1 del Reglament (UE) núm. 1303/2013.  
  
3. De conformitat amb les disposicions de la comunicació de la comissió relativa al concepte d'ajuda d'estat de conformitat amb el que disposa l'article 107, apartat 1, del TFUE, les ajudes previstes en la present convocatòria no estaran subjectes a l'obligació de notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, concretament, perquè no suposa un avantatge per a una empresa, ni falseja la competència o afecta els intercanvis comercials entre estats membres.  
  
Article 4. Durada del programa de beques  
La beca, sempre que hi haja crèdit adequat i suficient en l'exercici pressupostari 2020, tindrà una durada màxima de nou mesos, amb l'acceptació prèvia d'aquesta per part de la persona beneficiària a través del corresponent document.  
  
Article 5. Dotació econòmica de la beca. Pressupost de la convocatòria  
1. Per a les finalitats formatives anteriorment descrites, cada beca estarà dotada amb una quantia econòmica per import màxim de set mil sis-cents cinquanta euros (7.650,00 €) bruts, i s'aplicaran les corresponents retencions fiscals i de Seguretat Social d'acord amb la normativa vigent.  
L'import serà percebut per la persona beneficiària de la beca en funció del temps de gaudi efectiu de la beca.   
2. El finançament d'aquesta convocatòria estarà condicionada a l'existència de pressupost adequat i suficient en l'exercici 2020 a càrrec de la línia pressupostària S8029000 de l'IVACE per a l'exercici 2020 per un import estimat de 340.200 € per al capítol VII i de 25.000 € per al capítol II. Aquesta línia està cofinançada al 91,89 % en el marc de la Iniciativa d'Ocupació Juvenil a través del Fons Social Europeu. A l'efecte de la justificació econòmica per l'IVACE davant el Fons Social Europeu, sobre la base del que s'estableix en l'article 67 del Reglament (UE) núm. 1303/2013, el mètode per a determinar els costos subvencionables de les operacions en la part corresponent a la dotació dinerària fixa de la beca serà el recollit en l'article 67.1.b) del reglament (UE) núm. 1303/2013, denominat Barem Estàndard de Costos Unitaris. D'altra banda, seran subvencionables aquells imports relatius a les operacions instrumentades a través de contractes administratius necessaris per a l'execució.   
  
Article 6. Liquidació i pagament  
L'IVACE abonarà la dotació de la beca de manera fraccionada mensualment en un màxim de nou mensualitats.  
La part corresponent a l'última aportació econòmica es farà efectiva després de la verificació per l'IVACE del lliurament per la persona beneficiària de la beca dels informes trimestrals, la memòria final, així com el qüestionari final de participants en el PO FSE 2014-2020 i després de la preceptiva aprovació per l'IVACE.   
  
Article 7. Nombre de places i procediment de concessió  
El nombre de beques que es convoquen a través de la present resolució és de quaranta (40), i s'adjudicaran en règim de concurrència competitiva de conformitat amb el que es disposa en aquesta resolució i en les bases que les regulen aprovades per l'Ordre de 16/2016, de 12 de setembre de la Conselleria d'Economia Sostenible, Sectors Productius, Comerç i Treball.  
  
Article 8. Requisits a complir per les persones aspirants a les beques  
  
Podran sol·licitar les beques IVACE E+O, Exportació i Ocupació 2020 les persones físiques que disposen dels requisits següents:  
a) Ser nacional d'un estat membre de la Unió Europea i resident a la Comunitat Valenciana, almenys, des de dotze mesos abans de la data de publicació de la convocatòria en el DOGV.   
b) Estar inscrites com a beneficiàries en el Fitxer del Sistema Nacional de Garantia Juvenil del Ministeri d'Ocupació i Seguretat Social (http://www.empleo.gob.es/es/garantiajuvenil/home.html), en el moment de presentació de la sol·licitud de la beca i en el moment de la proposta d'adjudicació d'aquesta.   
c) Tindre menys de 30 anys el dia 27 de gener de 2020, data en què finalitza el termini de presentació de sol·licituds.  
d) Estar en possessió d'una titulació tècnica de cicle formatiu de grau superior o mitjà, ambdues relacionades amb la família professional d'administració i gestió de l'empresa i/o comerç i màrqueting. En el supòsit de titulació obtinguda en qualsevol país diferent d'Espanya, aquesta titulació haurà d'estar acompanyada de l'homologació pel Ministeri d'Educació, Cultura i Esport corresponent al nivell exigit en la present convocatòria.  
e) Coneixement parlat i escrit de l'idioma anglés, i domini d'alguna de les llengües oficials de la Comunitat Valenciana en el cas que no posseïsquen la nacionalitat espanyola; aquests requisits s'acreditaran a través de la realització de proves -i entrevista en el cas de les llengües oficials de la Comunitat Valenciana- dutes a terme en el procés de selecció.   
f) No haver gaudit o percebut cap prestació en concepte de beca dirigida a l'especialització en temes relacionats amb el comerç exterior i/o internacionalització concedida per administracions públiques, cambres de comerç, o altres organismes de promoció comercial, amb independència de la procedència del seu finançament.   
g) No estar afectada per cap limitació incompatible amb el desenvolupament funcional o geogràfic de la beca.  
h) No tindre antecedents penals o estar incurses en cap causa penal que impedisca el desenvolupament funcional o geogràfic de la beca.   
i) Estar al corrent en les obligacions fiscals i amb la Seguretat Social.  
j) No incórrer en cap de les causes de prohibició per a ser beneficiària previstes en l'article 13.2 de la Llei 38/2003, de 17 de novembre, general de subvencions.  
  
Article 9. Formalització de sol·licituds  
1. Les persones sol·licitants hauran de presentar la documentació següent:  
a) Imprés de sol·licitud degudament emplenat, disponible en la pàgina web de l'IVACE: http://www.ivace.es a partir de l'endemà de la publicació de l'extracte de la convocatòria en el Diari Oficial de la Generalitat Valenciana (DOGV).  
b) Fotocòpia del DNI en vigor en cas que en l'imprés de sol·licitud no s'haja autoritzat l'IVACE per a l'obtenció per mitjans telemàtics; en qualsevol cas, les persones nacionals d'un altre estat membre de la Unió Europea presentaran la documentació equivalent.  
c) Document imprés emés pel Ministeri d'Ocupació, Migracions i Seguretat Social que acredite la inscripció beneficiària en el fitxer del Sistema Nacional de Garantia Juvenil a data de la sol·licitud de la beca o, si escau, del termini d'esmena.   
d) Document oficial que acredite l'empadronament a la Comunitat Valenciana on s'especifique la data d'alta en la localitat corresponent, almenys, des de dotze mesos abans de la data de publicació de l'extracte d'aquesta convocatòria en el DOGV.  
e) Fotocòpia que acredite l'obtenció de titulació com a tècnic/a de grau superior o mitjà, a què fa referència l'apartat d) de l'article 8 de la present resolució o, en defecte d'això, fotocòpia del resguard de la sol·licitud d'aquest.  
f) Currículum de la persona sol·licitant.  
g) Certificat de no tindre antecedents penals o estar incursa en cap causa penal que impedisca el desenvolupament funcional o geogràfic de la beca emés pel Ministeri de Justícia.  
h) Si escau, certificat de ser titular o persona beneficiària de la Renda Valenciana d'Inclusió (RVI) emés per les direccions territorials de la Conselleria d'Igualtat i Polítiques Inclusives.  
Tota la documentació presentada haurà d'estar redactada en castellà o valencià.  
2. Termini i lloc de presentació.  
El termini de presentació de sol·licituds començarà a partir de l'endemà de la publicació de l'extracte de la convocatòria en el Diari Oficial de la Generalitat Valenciana, i finalitzarà el 27 de gener de 2020.  
  
L'imprés de sol·licitud i la documentació complementària més amunt indicada haurà de presentar-se de forma presencial en el registre de l'IVACE situat a la Ciutat Administrativa 9 d'Octubre, torre 2, c/ de la Democràcia (accés pel c/ Nou d'Octubre) - 46778 València, o bé per qualsevol de les formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques. Si s'optara per mitjà de l'enviament per correu, la persona interessada haurà d'acreditar, amb el resguard corresponent, la data d'imposició de l'enviament, i comunicar en el mateix dia a l'Àrea de Promoció Internacional de l'IVACE la remissió de la sol·licitud, a través del correu electrònic ocljkhpexovwuwjnjp.nemnm@gtm.be  
  
3. Esmena   
Si la sol·licitud aportada estiguera incompleta o presentara errors corregibles es requerirà la persona interessada perquè en el termini de 10 dies hàbils esmene la falta o adjunte els documents preceptius, amb advertiment que si no ho fera així, se'l considerarà que desisteix de la seua sol·licitud. Transcorregut aquest termini, després de l'avaluació i admissió de les sol·licituds, es publicarà la llista de les persones aspirants admeses i convocades a realitzar les proves de selecció corresponents. Aquesta llista estarà disponible en la pàgina web de l'IVACE: http://www.ivace.es.  
4. Exclusió de sol·licituds  
Seran excloses del procés d'avaluació:   
a) Les sol·licituds que no reunisquen els requisits assenyalats en aquesta resolució i les que no continguen tota la documentació sol·licitada, previ requeriment.  
b) Les sol·licituds presentades fora del termini fixat.   
c) Les sol·licituds de persones que hagen sigut beneficiàries d'alguna de les beques d'internacionalització convocades per l'IVACE o per l'extint IVEX, o que hagueren renunciat a aquestes amb anterioritat a la seua finalització.  
d) Aquelles sol·licituds de les quals es desprenga l'existència de maniobra fraudulenta o dolenta fe a fi de poder beneficiar-se d'una de les beques previstes en aquesta convocatòria.  
5. Tractament de dades personals  
Les dades personals de les persones sol·licitants recollides en el transcurs del procediment seran incloses en un fitxer automatitzat, en els termes i condicions exigibles per la normativa aplicable en matèria de protecció de dades de caràcter personal. Aquest fitxer es denomina «beques i pràctiques» i està inscrit en l'Agència Espanyola de Protecció de Dades (AEPD) amb el núm. 1037004521. Les persones sol·licitants podran exercitar els seus drets d'accés, rectificació i cancel·lació en l'adreça de correu postal de l'IVACE: IVACE, Ciutat Administrativa 9 d'Octubre, torre 2, c/ de la Democràcia (accés pel c/ Nou d'Octubre) - 46235 València.  
  
Article 10. Selecció d'aspirants a la beca  
1. Les beques es concediran sota el règim de concurrència competitiva, mitjançant una comparació dels resultats de les proves de selecció realitzades per les persones aspirants que hagen presentat correctament la sol·licitud de beca. La comissió d'avaluació, prevista en l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, aplicarà els criteris de valoració fixats en l'apartat 2 d'aquest article i establirà una prelació segons la puntuació obtinguda.  
La selecció de les persones aspirants es realitzarà respectant les polítiques horitzontals en matèria d'igualtat d'oportunitats i atenent els principis de publicitat suficient i valoració equitativa.  
2. Proves de selecció  
a) Prova d'anglés oral (obligatòria/eliminatòria).   
b) Prova d'anglés escrit (obligatòria/eliminatòria).  
c) Entrevista personal (obligatòria/no eliminatòria, excepte per als aspirants amb nacionalitat diferent de l'espanyola quant al domini del castellà o valencià).   
Cada una de les proves es puntuarà de 0 a 10, i s'haurà de superar amb una nota mínima de 5 punts sobre 10, o, si escau, la que s'establisca per acord de la comissió d'avaluació.  
L'entrevista es realitzarà a les persones candidates que hagen superat les proves d'anglés escrit i oral.  
La valoració de la prova d'anglés (escrit i oral) i de l'entrevista personal serà, respectivament, d'un 40 % per a l'anglés oral, d'un 40 % per a l'anglés escrit i d'un 20 % per a l'entrevista personal sobre la puntuació final.  
La relació d'aspirants que hagen superat les proves eliminatòries es publicarà en la pàgina web de l'IVACE per ordre de puntuació obtinguda. En cas d'empat en la valoració obtinguda per dos o més aspirants, tindrà preferència, per ser major el risc d'exclusió, en primer lloc, aquella persona que siga titular de la Renda Valenciana d'Inclusió (RVI) o beneficiària de la mateixa com a part d'una unitat de convivència; en segon lloc, la persona candidata de més edat, sempre que entre les dues hi haguera una diferència de 12 mesos o més en la data de naixement, i si perdura l'empat, tindrà preferència la persona que en l'últim any haguera romàs més temps inscrita en el Servei Valencià d'Ocupació i Formació, LABORA. Aquest fet haurà d'acreditar-se, si escau, amb el certificat de períodes d'inscripció emés per aquest organisme.  
L'IVACE es podrà auxiliar d'entitats col·laboradores en la realització de les proves de selecció, amb submissió a la Llei 38/2003, de 17 de novembre, general de subvencions.  
3. Calendari de proves  
El calendari de les proves d'anglés escrit i oral i de l'entrevista, així com el lloc de realització i les possibles modificacions, es publicarà amb la suficient antelació en la pàgina web de l'lVACE: http://www.ivace.es  
  
  
Article 11. Resolució i notificació  
1. L'adjudicació i/o denegació de les beques i la constitució, si escau, de la borsa de suplents, serà facultat de la persona que ostente la Presidència de l'IVACE, a la vista de l'expedient i a proposta de la comissió d'avaluació. L'IVACE es reserva el dret a deixar vacant l'adjudicació totalment o parcialment quan els perfils de les persones participants no superen el procés de selecció.  
2. El termini màxim per a resoldre i notificar la resolució serà de sis mesos comptadors des de la publicació de l'extracte de la convocatòria en el Diari Oficial de la Generalitat Valenciana. Transcorregut el termini sense que s'haguera dictat resolució expressa, les persones sol·licitants entendran desestimades les sol·licituds per silenci administratiu, tot això sense perjudici de l'obligació de resoldre expressament que incumbeix a l'Administració.  
La resolució motivada del procediment es notificarà a les persones interessades per mitjà de la publicació en la pàgina web de l'IVACE: http://www.ivace.es. Es considerarà que amb la recepció de la notificació de la beca la persona beneficiària accepta la seua inclusió en la llista d'operacions contemplada en l'article 115, apartat 2, del Reglament (UE) núm. 1303/2013 del Parlament Europeu i del Consell de 17 de desembre de 2013.  
Així mateix, les beques concedides es publicaran en la base de dades nacional de subvencions en compliment del que estableix la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari al qual s'imputen, persona beneficiària, quantitat concedida i objectiu o finalitat de la subvenció.   
3. La resolució de concessió i/o denegació posarà fi a la via administrativa i en contra es podrà interposar recurs potestatiu de reposició en el termini d'un mes comptador des de l'endemà de la recepció de la notificació, o recurs contenciós administratiu en el termini de dos mesos davant el jutjat contenciós administratiu competent d'acord amb els criteris establits en l'article 14 de la Llei 29/98, de 13 de juliol, reguladora de la jurisdicció contenciosa administrativa. Es delega en la direcció adjunta de l'IVACE (Direcció General d'Internacionalització) la resolució dels recursos de reposició.   
  
  
Article 12. Assignació de destinacions i acceptació   
1. La resolució de concessió només indicarà una menció genèrica i quedarà pendent la concreció de l'entitat de destinació del procés d'entrevistes mantingudes entre les entitats o empreses adherides i les persones beneficiàries de la beca, les dades de contacte de les quals hauran sigut facilitades per l'IVACE.   
2. En qualsevol cas, serà necessari que la persona beneficiària de la beca subscriga en el termini indicat el document d'acceptació de la beca en el qual s'especificaran les seues obligacions i que li serà facilitat per l'IVACE una vegada signada la resolució de concessió, la persona beneficiària de la beca subscriurà a més de l'esmentat document, i després de la finalització del procés d'entrevistes mantingudes amb les diferents entitats, un annex acceptant la destinació definitiva.   
3. L'adjudicació de la beca podrà ser revocada quan la persona beneficiària no siga seleccionada per cap entitat de destinació; d'una altra banda, en cas de negativa a seleccionar una de les entitats de destinació, es considerarà que renuncia a la beca.  
  
Article 13. Incompliment i incidències  
1. Davant l'incompliment per la persona beneficiària de les obligacions previstes en l'Ordre 16/2016, de 12 de setembre, o en aquesta convocatòria, l'IVACE, amb l'audiència prèvia de la persona becada podrà, en funció de la gravetat de l'incompliment, minorar, revocar i, si escau, sol·licitar el reintegrament total o parcial de les quantitats abonades i/o anticipades, així com de qualsevol altra despesa satisfeta per l'IVACE i inherent a la beca, a més dels interessos que legalment procedisquen.  
2. En cas de renúncia a la beca, el becari/ària haurà de notificar-lo per escrit a l'IVACE amb quinze dies d'antelació, i exposarà detalladament les raons de la seua renúncia i presentarà un informe relatiu al període del programa formatiu desenvolupat fins a la data. L'IVACE determinarà, en funció dels motius al·legats i de la part del programa formatiu desenvolupat, si són procedents reintegraments parcials o totals de les quantitats abonades, així com de qualsevol altra retribució no dinerària satisfeta per l'IVACE i inherent a la beca.  
3. En el cas que concórrega alguna causa de malaltia, o qualsevol altra que supose la suspensió del desenvolupament de la beca, la comissió d'avaluació decidirà, examinant totes les circumstàncies, la continuació o no del gaudi d'aquesta.  
4. Les persones que hagen sigut beneficiàries d'una beca es comprometran a facilitar informació sobre la seua situació laboral al cap de sis mesos de la finalització de la seua beca.  
  
Article 14. Fiscalitat i Seguretat Social  
Serà aplicable el Reial decret 1493/2011, pel qual es regulen els termes i les condicions d'inclusió de les persones becades en el Règim General de la Seguretat Social. En tot allò que no es detalle en el reial decret esmentat, es regirà pel que s'establisca en la Llei general de la Seguretat Social.   
Respecte a la fiscalitat de la beca serà aplicable la Llei 35/2006, de 28 de novembre, de l'Impost sobre la Renda de les Persones Físiques.  
  
  
Article 15. Convocatòria d'empreses i entitats de destinació  
1. En el programa de beques IVACE E+O, Exportació i Ocupació, 2020, podran participar com a entitats de destinació les empreses i entitats de l'article 2 que disposen dels requisits següents:  
a) Tindre domicili social a la Comunitat Valenciana.  
b) Estar en qualsevol fase del procés d'exportació i/o internacionalització dels seus productes o serveis.   
c) Disposar dels mitjans humans i materials necessaris per a l'adequat desenvolupament de la beca. En el cas d'empreses haurà de tindre un mínim de cinc persones en plantilla, de les quals, almenys, una es dedique a la seua expansió exterior.   
d) En el cas de les associacions i federacions, que entre els seus objectius i activitat estiga el suport a la internacionalització dels seus membres.   
e) Estar al corrent amb l'IVACE en el pagament dels serveis i accions organitzades per aquest institut.  
f) Estar al corrent en les obligacions fiscals i amb la Seguretat Social.   
g) No incórrer en cap de les causes d'impossibilitat previstes en l'article 13 de la Llei 38/2003, de 17 de novembre, general de subvencions, cosa que acreditaran per mitjà de declaració responsable.  
2. Les empreses i entitats interessades hauran de presentar el model de sol·licitud disponible en la plataforma informàtica habilitada a aquest efecte en la pàgina web de l'IVACE: http://www.ivace.es, incloent-hi, a més:  
a) pla formatiu a desenvolupar per la persona beneficiària de la beca, és a dir, un pla d'activitats estructurat amb les funcions i activitats a desenvolupar durant la seua estada en l'empresa o en l'entitat de destinació, integrant-la obligatòriament en l'àrea d'exportació i/o internacionalització d'aquesta.   
b) Pla d'exportació o internacionalització en el qual es detallen, almenys, els aspectes següents:  
b.1. Empresa de destinació:  
- Etapa en què està l'empresa respecte a l'obertura a l'exterior, bé de forma general, per al cas, per exemple, que s'estiguen iniciant en l'exportació, bé de forma específica, respecte a certs mercats, en el cas que siga una empresa ja consolidada en l'exportació, i que estiga en el procés d'ampliar les vendes en determinats mercats exteriors.  
  
- Personal dedicat a l'exportació amb el qual dispose.  
- Percentatge que representen les vendes exteriors respecte a les vendes totals.  
- Informació sobre implantació en l'exterior, si escau.  
- Amb quines formes d'accés disposa per a accedir als mercats exteriors (agents, filials, distribuïdors, etc.).  
b.2. Associació o federació:  
- Pla d'exportació/internacionalització en el qual es descriuran les activitats que es duran a terme en el marc de l'exportació/internacionalització (fires a les quals assisteixen, missions que organitzen, estudis de mercat, així com qualsevol altra activitat relacionada amb la internacionalització).  
3. Vistes les sol·licituds i plans formatius presentats, l'Àrea de Promoció Internacional verificarà, d'una banda, el compliment dels requisits establits, i en requerirà l'esmena quan siga procedent, i valorarà tant els plans formatius com els plans d'internacionalització presentats, els seus compromisos amb les polítiques d'igualtat i d'inserció laboral de persones amb el risc d'exclusió social, el perfil de la persona tutora, així com el procediment de tutorització.  
4. Cada empresa o entitat només podrà sol·licitar una persona becada.  
5. Emés l'informe per l'Àrea de Promoció Internacional, la persona titular de la direcció adjunta de l'IVACE (Direcció General d'Internacionalització) dictarà resolució aprovatòria o desestimatòria de l'adhesió de les diferents entitats a aquest programa en la condició d'entitats de destinació.  
6. Les empreses i altres entitats que hagen sigut seleccionades podran accedir a la informació de les persones que hagen sigut adjudicatàries de les beques i que desenvoluparan aquestes a fi d'iniciar el procés d'entrevistes i posterior selecció. El manual sobre el procés d'entrevistes i selecció està publicat en el web de l'IVACE: http://www.ivace.es.  
La participació en aquest programa de beques no garantirà l'efectiva incorporació de persones beneficiàries de beques a les empreses o entitats si no hi ha el corresponent acord entre les parts.  
7. Amb l'empresa o entitat amb la qual després del procés d'entrevistes la persona beneficiària haja de desenvolupar la seua beca se signarà el corresponent acord de col·laboració entre aquesta i l'IVACE.   
8. L'empresa o entitat de destinació designarà un/a tutor/a permanent per a la supervisió de la formació i el compliment dels objectius de la beca, que en facilite l'adaptació en aquesta. L'IVACE, juntament amb el tutor/a designat per l'empresa o entitat, vetlarà per l'adequat desenvolupament del programa formatiu. L'entitat de destinació haurà de posar a la disposició del becari/ària l'estructura i els mitjans materials necessaris perquè puga desenvolupar la seua beca de forma adequada.  
  
Article 16. Frau o irregularitat  
Qualsevol persona que tinga coneixement de fets que pogueren ser constitutius de frau o irregularitat en relació amb projectes o operacions finançats totalment o parcialment a càrrec dels fons procedents de la Unió Europea en el marc d'aquesta convocatòria podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a l'efecte per aquest servei en el web https://www.igae.pap.hacienda.gob.es/sitios/igae/es-ES/Paginas/inicio.aspx.  
  
  
DISPOSICIONS FINALS  
  
Primera  
Es faculta la directora adjunta de l'IVACE (directora general d'Internacionalització) per a dictar les resolucions necessàries per al desplegament, eficàcia i execució d'aquesta convocatòria.   
  
Segona  
La present resolució entrarà en vigor l'endemà de la publicació de l'extracte de la convocatòria en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposa, en el termini d'un mes, recurs potestatiu de reposició davant el conseller d'Economia Sostenible, Sectors Productius, Comerç i Treball, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, d'acord amb el que estableixen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga interposar qualsevol altre recurs que es considere oportú.  
  
València, 11 de desembre de 2019.- El president de l'IVACE: Rafael Climent González.